Ontbyt Opwinding – WOORDSPEL
October 2, 2012 October 2, 2012 Adele
Ek hou van uiteet, nogals baie! Nie dat ek dit gereeld doen nie, ek wil hê dit moet opwindend bly, en nie ‘n gewoonte raak nie. En my gunsteling is ontbyt. Ek sal ontbyt eet vir middagete, vir aandete, vir brunch, vir tee… En as ontbyt nie reeds ontbyt was nie sou ek dit ook verander het na ontbyt toe. En niks fancy nie, toast en ‘n eiertjie, dalk chippies & bacon as ek vrygewig voel, maar defnitief koffie. Ek dink ek is seker in die oggend gebore.
Nou hier naby my is ‘n klein restaurantjie. Dis ook ‘n drive-in en by tye ‘n bar. Dit blyk ‘n familiebesigheid te wees, want die oom noem almal ‘my meisiekind’. Die plekkie se grootste trekpleister is verseker sy pryse, dis spotgoedkoop! R60 vir 4 hamburgers & chips. Heel skaflik.
So het hulle ‘n HUGE ontbyt (eiers, toast, bacon, chips, tamatie, uie, pattie, boerewors & koffie) vir R35. En dis mos nou asof dit gemaak is vir my! Ek het toe hoeka lanklaas uitgeëet, het niks wat my jaag nie, en daai advertensie roep my. So gaan ek vir ‘n Sondagoggend ontbyt.
Nou as jy by ‘n plek instap op ‘n Sondag 9:30, en in die hoek sit ‘n outjie met ‘n bier vir jou en loer, dan draai jy om en stap uit. As dit klink of daar ‘n tribal spitbraai van een van die personeel plaasvind in die kombuis, dan staan jy op en loop! As die waitress besluit dis te stil, en dan Stamp Jou Mielie Treffers 2003 opsit, dan is dit waaragtig ‘n teken dat jy die verkeerde dag gekies het!
Maar nee, Adéle is een van daai tipiese Afrikaanse mense wat tog maar net te dankbaar is vir ‘n bietjie diens, al beteken dit die waitress bied vriendelik aan om jou koffie te ruil vir ‘n Black Label (ek het decline).
Wel, om ‘n lang storie en groot ontbyt kort te knip, dit was heel lekker. Die groepie rooikop ooms in die hoek moes nou wel mekaar uit die booth uit help, ek weet nie of dit ‘n manne ding is, en of hulle net te lank gesit het en toe bietjie geset het nie. Die vroegoggend bierdrinker het vir 4 biere betaal toe hy loop, dit was 10am. Die waitress het begin vensters was terwyl ek eet, en by elke liewe een vir my gewaai as sy klaar is, ek reken sy het haar werk getoets.
En terwyl ek met my rekening (‘n A5 papier met ‘R35’ daarop geskryf) sit en wag kom ‘n baie ou tannie in. Sy is so oud, sy het in twee tafels vasgeloop, dra super dik brille, het ‘n crimplene rok aan en praat in ‘n Shakespeare-agtige manier. Die volgende oomblik gooi sy my persepsie egter helemal omvêr toe sy vir die waitress (wat ook ‘n vaardige vensterwasser is) vertel dat sy haar op Facebook geadd het. En net daar gee sy vir die waitress ‘n les in die nuwe Timeline en hoe om fotos van haar foon af op te laai.
En dit was maar net ontbyt. Kan jy imagine hoe opwindend middagete kan wees?
← Murphy se wet
Die storie wat jy sien kom het… →
2 thoughts on “Ontbyt Opwinding”
Ha-ha! Die ou tannie is my ook tegnologies voor. Sou haar graag wou gaan sien vir lesse!
klink na my soort plek.